מתיאס סינדלר

מתיאס סִינְדֵלָר (בגרמנית: Matthias Sindelar; 10 בפברואר 1903 – 23 בינואר 1939) היה כדורגלן אוסטרי. הוא נבחר ככדורגלן האוסטרי הטוב ביותר במאה ה-20 במשאל של הארגון הבינלאומי להיסטוריה וסטטיסטיקה של הכדורגל ב-1999 וכספורטאי המאה של אוסטריה.

ביוגרפיה
סינדלר נולד בשם מאטיי שִינְדֵלָר (Matěj Šindelář) בעיירה קוזלוב (Kozlov) שבמוראביה, באימפריה האוסטרו-הונגרית (כיום בצ'כיה). בשנת 1905 עברה משפחתו לרובע פאבוריטן שבבירת האימפריה, וינה. המשפחה הייתה קתולית.
שמאל|ממוזער|200px|קברו של סינדלר, בווינה
סינדלר החל את קריירת הכדורגל שלו בגיל 15, במחלקת הנוער של הרטה וינה. שש שנים לאחר מכן, ב-1924, הוא עבר לאוסטריה וינה ובכל שלוש עונותיו הראשונות בקבוצה, זכה בגביע המדינה. בשנתו השלישית בקבוצה, הוא גם הוביל את וינה לזכייה באליפות הליגה. לכינויו "איש הנייר" זכה בשל רזונו ובשל יכולתו לעבור בכדרור בין שחקני היריב. 

באותה שנה זומן סינדלר לראשונה לנבחרת אוסטריה על ידי המאמן הוגו מייזל. חמש שנים לאחר הופעתו הראשונה בנבחרת, בשנת 1931, החלה הנבחרת לנצח ללא הפסקה וקבעה רצף של 14 משחקים ללא הפסד. סדרת הניצחונות נעצרה רק בסוף שנת 1932, בהפסד לנבחרת אנגליה. 

את עיקר פרסומו רכש סינדלר בטורניר הגביע העולמי של 1934 שנערך באיטליה. לטורניר, הגיעה אוסטריה כאחת מהמועמדות לזכייה, אולם הפסד בחצי הגמר לנבחרת המארחת, הביא לכך שהאוסטרים סיימו רק במקום הרביעי. סינדלר שהיה קפטן הנבחרת, זכה בפרס "כדור הכסף" (השחקן השני הטוב ביותר בטורניר).

שנתיים לאחר מכן, הגיעה הנבחרת לגמר היחיד בתולדותיה בטורניר גדול. היה זה טורניר הכדורגל של אולימפיאדת ברלין, אך גם שם הפסידו האוסטרים לנבחרת איטליה. 

בעקבות האנשלוס במרץ 1938, פירקו הנאצים את נבחרת אוסטריה למונדיאל 1938. כפרס ניחומים אורגן "משחק האנשלוס" בין גרמניה ל"אוסטמרק" (שמה החדש של אוסטריה). במשחק שנערך ב-3 באפריל שימש סינדלר כקפטן הקבוצה והורה לשחקניו ללבוש את מדי החוץ באדום-לבן. הוא הציג את אחד ממשחקיו הגדולים ביותר וכבש אף את השער הראשון בניצחון נבחרת אוסטריה 0-2 מול נבחרת גרמניה. סינדלר אף התגרה בהיטלר שישב ביציע כאשר נמנע מלהצדיע לו במועל יד כפי שהיה נהוג.
סינדלר שלא רצה לשחק בנבחרת גרמניה, הודיע שהוא עייף ומעוניין לפרוש מהכדורגל.

מספר חודשים לאחר מכן, בינואר 1939, נמצא סינדלר מת בדירת חברתו. ממצאי חקירת המשטרה גילו כי סינדלר ובת זוגו נטלו כדורי רעל, ולכן נקבע כי התאבדו; אולם מעטים האמינו לקביעה זו. במשך זמן רב לא היה ברור אם סינדלר התאבד או נרצח על ידי אנשיו של היטלר. ההנחה כיום היא כי הוא נרצח מהרעלת פחמן חד-חמצני.

בהלווייתו של סינדלר השתתפו כ-20,000 איש - מספר רב ביותר של אנשים, יחסית לימים הקשים שעברו על וינה באותו הזמן.

ב-1998 נבחר לספורטאי האוסטרי הגדול ביותר בכל הזמנים. ב-1999 נבחר לכדורגלן האוסטרי הגדול ביותר במאה ה-20, ובנוסף הוא דורג במקום ה-22 ברשימת הכדורגלנים הטובים ביותר אי פעם.

תארים
אוסטריה וינה
אליפות אוסטריה: 1926
הגביע האוסטרי (5): 1925, 1926, 1933, 1935, 1936
גביע מיטרופה (2): 1933, 1936
נבחרת אוסטריה
מקום רביעי בגביע העולם: 1934
גביע מרכז אירופה: 1932
אישיים
כדור הכסף בגביע העולם: 1934
הנבחרת המצטיינת בגביע העולם: 1934

קישורים חיצוניים

 אתר לזכרו של סינדלר
 פרופיל באתר של אוסטריה וינה




הערות שוליים

קטגוריה:אישים הקבורים בבית הקברות המרכזי בווינה
קטגוריה:חלוצי כדורגל אוסטרים
קטגוריה:כדורגלני אוסטריה וינה
קטגוריה:מאמני כדורגל אוסטרים
קטגוריה:מאמני אוסטריה וינה
קטגוריה:פרשות בכדורגל
קטגוריה:כדורגלני נבחרת אוסטריה
קטגוריה:כדורגלנים אוסטרים
קטגוריה:כדורגלני מונדיאל 1934
קטגוריה:משתתפי אולימפיאדת ברלין (1936)
קטגוריה:אוסטרים שנולדו ב-1903
קטגוריה:אוסטרים שנפטרו ב-1939